CELEX: 32016R0217
Language: et
Date: 2016-02-16 00:00:00
Title: Komisjoni määrus (EL) 2016/217, 16. veebruar 2016, millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses kaadmiumiga (EMPs kohaldatav tekst)

17.2.2016   
            
            
               ET
            
            
               Euroopa Liidu Teataja
            
            
               L 40/5
            
         KOMISJONI MÄÄRUS (EL) 2016/217,
   16. veebruar 2016,
   millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses kaadmiumiga
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 68 lõiget 1,
   ning arvestades järgmist:
   
               (1)
            
            
               Määruse (EÜ) nr 1907/2006 XVII lisa kandega 23 on keelatud kasutada kaadmiumi ja kaadmiumiühendeid värvides, mille koodid on [3208] ja [3209], välja arvatud tsinki sisaldavad värvid. Seda piirangut ei kohaldata kaadmiumi sisaldavate värvide turulelaskmise suhtes.
            
         
               (2)
            
            
               2012. aasta novembris palus komisjon Euroopa Kemikaaliametil (edaspidi „amet”) koostada XV lisa kohase toimiku, et kohaldada kehtivat piirangut ka selliste värvide turulelaskmise suhtes, mille kaadmiumisisaldus ületab teatava kontsentratsiooni.
            
         
               (3)
            
            
               Ameti riskihindamise komitee (RAC) võttis 9. septembril 2014 ühehäälselt vastu arvamuse, mille kohaselt praeguse kande muutmine lihtsustaks nõuete jõustamist, kinnitades, et puudub vajadus värvide kaadmiumisisaldusest põhjustatud riskide täiendava hindamise järele.
            
         
               (4)
            
            
               25. novembril 2014 võttis ameti sotsiaal-majandusliku analüüsi komitee (SEAC) ühehäälselt vastu arvamuse, mille kohaselt on kehtiva piirangu kavandatav muudatus proportsionaalne, kuna see ei põhjusta tootjatele, importijatele ja tarbijatele täiendavaid kulusid, vaid võimaldab parandada piirangust kinnipidamist.
            
         
               (5)
            
            
               Täitmist kontrollivatel asutustel on turulelaskmist lihtsam jälgida ja kontrollida kui kasutamist. Lisaks tähendab sisalduse piirväärtuse kehtestamine seda, et kaadmiumisisaldust ei käsitata piirangu rikkumisena, kui kaadmium on värvi juhuslik lisand, mille sisaldus jääb alla selle piirmäära.
            
         
               (6)
            
            
               Jõustamisalase teabe vahetamise foorumiga on nõu peetud ja tema soovitusi on arvesse võetud.
            
         
               (7)
            
            
               Seepärast tuleks määrust (EÜ) nr 1907/2006 vastavalt muuta.
            
         
               (8)
            
            
               Käesoleva määrusega ette nähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1907/2006 XVII lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 16. veebruar 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 396, 30.12.2006, lk 1.
   
      LISA
      Määruse (EÜ) nr 1907/2006 XVII lisa 23. kande 2. veeru punkt 2 asendatakse järgmisega:
      
         
                     „Kaadmium
                     CAS nr 7440-43–9
                     EÜ nr 231–152-8 ning selle ühendid
                  
                  
                     
                                 2.
                              
                              
                                 Ei tohi kasutada ega turule lasta värvides koodidega [3208] ja [3209], milles kaadmiumisisaldus (väljendatuna metallilise kaadmiumina) on 0,01 massiprotsenti või suurem.
                                 Värvides koodidega [3208] ja [3209], mille tsingisisaldus on üle 10 % värvi massist, ei tohi kaadmiumisisaldus (väljendatuna metallilise kaadmiumina) olla 0,1 massiprotsenti või suurem.
                                 Värvitud tooteid ei tohi turule lasta, kui nende kaadmiumisisaldus (väljendatuna metallilise kaadmiumina) on 0,1 massiprotsenti või suurem värvitud toote pinnal olevast värvist.”